Xiangyang jijiu ji/卷3

襄陽耆舊記　卷第三　山川

鹿門山
鹿門山，舊名蘇嶺山. 建武中，襄陽侯習郁立神祠於山，刻二石鹿，夾神道口. 俗因謂之“鹿門廟”，遂以廟名山也.

習郁為侍中時，從光武幸黎丘，與光武同夢見蘇嶺山神. 光武嘉之，拜大鴻臚，錄其前後功，封襄陽侯，使立蘇嶺之祠.

中廬山
中廬侯國，古盧戎也. 縣西山中，有一［地］道. 漢時，常有（馬）數百匹［馬］出其中. 馬形皆小，形似巴﹑滇馬.

三國時，陸遜攻襄陽，又値此穴中有數十匹馬［出］. 遜載還建業. 蜀使來，有五部兵家滇池者，識其馬色，云“亡父所乘”，對之流涕.

峴山
［襄陽城，峴山亘其南. ］

（襄陽）峴山南八百步，西下道百步，有習家魚池. 漢侍中習郁，依范蠡養魚法，中築一釣臺. 將亡，敕其兒曰：“必葬我近魚池. ”池邊有高堤，皆種竹及長楸，芙蓉覆水，是游宴名處. 山季倫每游此，未嘗不大醉而還，恆曰：“此我高陽池也. ”

峴山下漢水中，（多）［出］鯿魚，肥美. 嘗禁人采捕，以槎頭斷水，謂之“槎頭鯿”. ［宋張敬兒為刺史，齊高帝求此魚，敬兒作（陸艫）［六櫓］船置魚而獻曰：“奉槎頭縮項鯿魚一千六百頭. ”］

萬山
萬山北［隔］（鬲）［沔］（漢）水，父老相傳，卽交甫見游女弄珠之處.

荊山
荊山，有石室，相傳［云］卞和宅也.

薤山
（襄）［筑］陽縣薤山，山上有竹，三年生一笋，笋成竹死，代謝如春秋焉.

石梁山
襄陽石梁山，起白雲則雨，黃雲則風，黑雲則蠻多病.

冠蓋山
冠蓋山，漢末嘗有四郡守﹑七都尉﹑二卿﹑兩侍中，朱軒（冠）［高］蓋會山下. 因名“冠蓋山”，里曰“冠蓋里”.

濁水
楚王至鄧之濁水，去襄陽二十里.

檀溪
襄陽［城］本楚之［下］邑也，檀溪帶其西，（峴山亘其南，為楚國之北津也. 楚有二津，謂：從襄陽渡沔，自南陽界，出方城關是也，通周﹑鄭﹑晉﹑衞之道；其東，則從漢津渡江夏，出平皋關是也，通陳﹑蔡﹑齊﹑宋之道）.

馬仁陂
馬仁陂，在（沘）［比］陽縣南五十里，蓋地百頃. 其所周漑田萬頃. 隨年變種，境無儉歲. ［陂水三周其隍. ］

望楚山
望楚山有三名. 一名馬鞍山，一名（災）［筴］山.

宋元嘉中，武陵王駿為刺史，屢登之. 鄙其舊名；［南］望［鄢﹑］郢（山），因改為望楚山. 後遂龍飛，是［為］孝武. ［所］望之處，時人號為鳳嶺. 高處有三（墱）［墩］，卽劉弘﹑山簡九日宴賞之所也.

三公峰
岑山東三峰名“三公”，西九山名“九卿”，次山名“主簿”.

巫山
赤帝女曰瑤姬，未行而卒，葬於巫山之陽，故曰巫山之女. 楚懷王游於高唐，晝寢，夢見與神通，自稱巫山之女. 王因幸之. 遂為置觀於巫山之南，號為“朝雲”. 至襄王時，復游高唐.

楚襄王與宋玉游於雲夢之野，將使宋玉賦高唐之事. 望“朝雲”之館，上有雲氣，崒乎眞上，忽而改容，須臾之閒，變化無窮. 王問宋玉曰：“此何氣也？”對曰：“昔者先王游於高唐，怠而晝寢. 夢一婦人，暖乎若雲，煥乎若星，將行未至，如漂如停. 詳而視之，西子之形. 王悅而問焉. 曰：‘我帝之季女也，名曰瑤姬. 未行而亡，封於巫山之臺. 精魂依草，實為（茎）［靈］芝，媚而服焉，則與夢期. 所（為）［謂］巫山之女，高唐之姬. 聞君游於高唐，願薦枕席. ’王因而幸之. ”

夏水
楚王好田猎之事，揚鑣馳［逐］乎華容之下，射鴻乎夏水之濱.